আওয়ামী লীগ ও বামপন্থী হলুদ দল সব পদে জয়ী || প্রথম পাতা || জনকন্ঠ
আওয়ামী লীগ ও বামপন্থী হলুদ দল সব পদে জয়ী
চবি শিক্ষক সমিতি নির্বাচন
চবি সংবাদদাতা ॥ চট্টগ্রাম বিশ্ববিদ্যালয় শিক্ষক সমিতির নির্বাচনে ভরাডুবি হয়েছে বিএনপি-জামায়াতপন্থী সাদা দলের। সমিতির ১১টি পদেই বিপুল ভোটে জয়ী হয়েছে আওয়ামী লীগ ও বামপন্থী শিক্ষকদের হলুদ দল। শনিবার সকাল ৯টা থেকে দুপুর ১টা পর্যন্ত বিশ্ববিদ্যালয়ের সমাজবিজ্ঞান অনুষদ মিলনায়তনে ভোটগ্রহণ শেষে সন্ধ্যা সাড়ে ৬টায় আনুষ্ঠানিকভাবে ফল ঘোষণা করা হয়। সভাপতি পদে মাইক্রোবায়োলজি বিভাগের অধ্যাপক ড. মোহাম্মদ আবুল মনছুর এবং সাধারণ সম্পাদক পদে লোক-প্রশাসন বিভাগের সহযোগী অধ্যাপক ড. কাজী এসএম খসরুল আলম কুদ্দুসী নির্বাচিত হয়েছেন। নির্বাচন কমিশনারের দায়িত্ব পালনকারী মোহাম্মদ মহিউদ্দিন জানান, ‘সুষ্ঠুভাবে নির্বাচন সম্পন্ন হয়েছে। নির্বাচনে ৮৬৬ জন ভোটারের মধ্যে ৭২৬ জন ভোটাধিকার প্রয়োগ করেন।’
নির্বাচন কমিশনার জানান, ৪৫৩ ভোট পেয়ে হলুদ প্যানেল থেকে সভাপতি নির্বাচিত হয়েছেন অধ্যাপক ড. মোহাম্মদ আবুল মনছুর। নিকটতম প্রতিদ্বন্দ্বী সাদা প্যানেলের মার্কেটিং স্টাডিজ বিভাগের অধ্যাপক ড. মোঃ শওকতুল মেহের পেয়েছেন ২৪৫ ভোট। সাধারণ সম্পাদক পদে হলুদ প্যানেলের ড. কাজী এসএম খসরুল আলম কুদ্দুসী ৪৬৩ ভোট পেয়ে নির্বাচিত হয়েছেন। নিকটতম প্রতিদ্বন্দ্বী সাদা প্যানেলের অর্থনীতি বিভাগের সহযোগী অধ্যাপক ড. মোঃ সাইফুল ইসলাম পেয়েছেন ২১৫ ভোট। এছাড়া সহ-সভাপতি পদে হলুদ দলের পদার্থবিদ্যা বিভাগের অধ্যাপক ড. শ্যামল রঞ্জন চক্রবর্তী ৪২৪, যুগ্ম-সম্পাদক পদে ইনস্টিটিউট অব মেরিন সায়েন্স এ্যান্ড ফিশারিজ বিভাগের মোঃ অহিদুল আলম ৪০৩ এবং কোষাধ্যক্ষ পদে কম্পিউটার এ্যান্ড ইঞ্জিনিয়ারিং বিভাগের অধ্যাপক ড. মোঃ হানিফ সিদ্দিকী ৪৪০ ভোটে নির্বাচিত হয়েছেন।
এছাড়া ৬ সদস্য পদেও জয়ী হয়েছেন আওয়ামী লীগ ও বামপন্থী শিক্ষকদের হলুদ দল প্রার্থীরা। এঁরা হলেন সংস্কৃত বিভাগের অধ্যাপক ড. সুপ্তি কনা মজুমদার, উদ্ভিদবিদ্যা বিভাগের অধ্যাপক ড. মোঃ কামরুল হুদা, নৃ-বিজ্ঞান বিভাগের অধ্যাপক ড. ফরিদ উদ্দিন আহমেদ, ম্যানেজমেন্ট স্টাডিজ বিভাগের অধ্যাপক সাহিদুর রহমান, মার্কেটিং স্টাডিজ এ্যান্ড ইন্টারন্যাশনাল মার্কেটিং বিভাগের সহযোগী অধ্যাপক সজীব কুমার ঘোষ ও পালি বিভাগের প্রভাষক অরূপ বড়ুয়া।